KINNITATUD

RMK õiguse- ja hangete osakonna

juhataja käskkirjaga 1-47.2973/1.

## 1. Hanke nimetus ja viitenumber

* 1. Hanke nimetus: Heibri teede rekonstrueerimine
  2. Viitenumber: 272666
  3. Klassifikatsioon: teetööd 45233140-2
  4. Hankemenetluse liik: avatud hankemenetlus

## 2. Hanke läbiviija

RMK õigus- ja hangete osakond

* 1. ***3. Hankedokumendid, info pakkumuste esitamise ja avamise kohta***

**3.1. hankedokumendid, tehniline info**

Hange viiakse läbi riigihangete keskkonnas (edaspidi eRHR). Hankes osalemiseks, teavituste saamiseks ja küsimuste esitamiseks läbi eRHRi peavad pakkujad avaldama oma kontaktandmed, registreerudes hanke juurde „Hankes osalejad“ lehel.

Kõik selgitused huvitatud isikutelt laekunud küsimustele ning muudatused hankedokumentides tehakse kättesaadavaks eRHR kaudu. Pärast teate avaldamist või dokumendi lisamist saadab eRHRi süsteem automaatteavituse registreeritud isikutele. Samuti esitab hankija otsused pakkujatele eRHR süsteemi kaudu, mille lisamise kohta saadab eRHRi süsteem automaatteavituse.

Käesoleva hanke dokumendid võivad sisaldada andmeid selliste kaitstavate loodusobjektide asukohtade kohta, mille avalikustamine (näiteks massiteabevahendites) on keelatud. Hankedokumendi allalaadimisega võtab isik endale kohustuse tagada avalikustamiskeelu järgimine.

### 3.2. pakkumuste esitamine

Pakkumus tuleb esitada elektrooniliselt eRHRi keskkonna kaudu aadressil <https://riigihanked.riik.ee> hanketeates toodud ajaks.

### 3.3. pakkumuste avamine

Pakkumused avatakse hankija poolt eRHRi keskkonnas hanketeates toodud aja saabumise järel.

## 4. Hanke lühikirjeldus

4.1. Hanke eesmärgiks on hankelepingu sõlmimine Ahepalo tee (1,99 km), Trolla-Heibri tee (1,79 km) ja Saarlase-Heibri tee (0,21 km) ning Marjamäe tee (0,16 km), mis asuvad Võru maakonnas, Rõuge vallas, Väiku-Ruuga, Heibri ja Viitina külas, rekonstrueerimis- ja ehitustööde teostamiseks. Täpsem tööde tehniline kirjeldus on esitatud hankedokumendi punktis 6.

4.2. Töö tehniliseks aluseks on **Laanekraav OÜ** poolt koostatud „Heibri teede rekonstrueerimise ja ehitamise projekt“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Objektiga on võimalik tutvuda: metsaparandaja Meris Süsta, tel: 5064594, e-mail: [meris.susta@rmk.ee](mailto:meris.susta@rmk.ee).

4.3. Töövõtja annab tellijale valmis Töö lõplikult üle hiljemalt 1.09.2024. Ehitusobjekti dokumentide üleandmiseks ja vastuvõtmiseks ning ehitusobjekti kasutuselevõtu dokumentide vormistamiseks on aega kuni 1.11.2024. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning pakkuja kohustub lepingu allkirjastama koheselt peale hankijalt vastavasisulise ettepaneku saamist.

4.5. Töödele on nõutav teostusgarantii kestvusega 2 aastat arvates kasutuselevõtu akti allkirjastamisest tellija poolt. Tööde teostamise ajaks on nõutav pangagarantii 10 % hankelepingu sõlmimise aluseks olnud eduka pakkumuse maksumusest või sama summa deponeerimine tellija pangakontole.

4.6. Hankija ei ole jaotanud hanget osadeks, kuna see ei ole majanduslikult ja töökorralduslikult otstarbekas.

## 5. Hankemenetluse aegne pakkumuse tagatis

5.1. Pakkuja peab esitama RHS § 90 kohase pakkumuse **tagatise summas 2 000 EUR**, kas: 5.1.1. vastava summa deponeerimisena hankija arvelduskontole EE881010002021370008 SEB pangas (makse selgitus: „Pakkumuse tagatis riigihankes *Heibri teede rekonstrueerimine* pakkuja [pakkuja nimi] eest“), panga viitenumber 4000004303, või

5.1.2. võlaõigusseaduse §-le 155 vastava krediidi- või finantseerimisasutuse või kindlustusandja tagasivõtmatu ja tingimusteta garantiina pakkuja poolt hankemenetluse käigus kohustuste täitmata jätmisega tekitatud kahjude täieliku või osalise hüvitamise tagamiseks. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokumendist (garantiikirjast) peab nähtuma, et tagatis antakse Riigimetsa Majandamise Keskusele esitamiseks (võlausaldajaks on Riigimetsa Majandamise Keskus), tagatis on tagasivõtmatu ja tingimusteta ning et garantii andja on kohustatud tegema väljamakse kuni tagatise summa ulatuses Riigimetsa Majandamise Keskuse esimesel nõudel peale seda, kui tagatise esitanud pakkuja võtab oma hankemenetluses esitatud pakkumuse selle jõusoleku tähtaja jooksul tagasi.

5.2. Rahasumma deponeerimisena esitatud tagatise korral esitab pakkuja makse toimumist tõendava dokumendi elektroonilise koopia koos pakkumusega.

5.3. Krediidi- või finantseerimisasutuse või kindlustusandja garantiina esitatud pakkumuse tagatise tõendusdokument (garantiikiri) peab kas:

5.3.1. olema allkirjastatud digitaalselt ja esitatud koos pakkumusega elektrooniliselt eRHR keskkonna kaudu, või

5.3.2. olema allkirjastatud kirjalikult ning esitatud originaaldokumendina hankijale aadressil RMK õigus- ja hangete osakond, Rõõmu tee 7, 50705 TARTU, enne pakkumuste esitamise tähtpäeva saabumist ja elektroonilise koopiana koos pakkumusega eRHR süsteemi kaudu koos kinnitusega, et originaaldokument on hankijale esitatud. Originaaldokument tuleb esitada suletud ümbrikus, mis on tähistatud arusaadavalt. Originaaldokumendi õigeaegse kohalejõudmise riisiko lasub pakkujal.

5.3.3. digitaalselt allkirjastatud garantiikiri peab sisaldama tingimust, mille kohaselt garantii andja aktsepteerib VÕS § 155 lg 4 p 3 kohase garantiist tuleneva kohustuse lõppemise alusena (garantiist tulenevatest õigustest loobumise tahteavaldusena) elektroonilise garantiikirja faili tagastamist selleks garantii andja poolt määratud e-posti aadressile /garantii andja e-postiaadress/, kui sellekohane e-kiri on saadetud hankija töötaja ametialaselt e-posti aadressilt domeeninimega rmk.ee. Digitaalselt allkirjastatud garantiikiri ei tohi sisaldada selle tingimuse kohta garantii andja poolseid täiendusi ega nõuet, et elektroonilise garantiikirja faili tagastamise e-kiri oleks allkirjastatud hankija esindaja poolt.

5.4. Tagatis peab olema antud kehtivusega vähemalt riigihankes pakkumuste jõusoleku tähtaja lõpuni.

5.5. Hankija kohaldab pakkumuse tagatise realiseerimisel ja tagastamisel RHS § 91.

## 6. Hanke tehniline kirjeldus

Ahepalo tee (1,99 km), Trolla-Heibri tee (1,79 km) ja Saarlase-Heibri tee (0,21 km) ning Marjamäe tee (0,16 km) asuvad Võru maakonnas, Rõuge vallas, Väiku-Ruuga, Heibri ja Viitina külas RMK katastriüksustel 69701:003:0630, 69701:003:0640 ja 69702:002:0530 ning võõra maa katastriüksusel 69701:003:1520.

Ahepalo tee, Trolla-Heibri tee ja Saarlase-Heibri tee algab Rõuge – Vastse-Roosa kõrvalmaanteelt (25112). Marjamäe tee algab Saarlasõ – Kääraku kõrvalmaanteelt (25143).

Vajalikud raietööd on RMK poolt tehtud. RMK raie järgselt võib olla jäänud objektidele üksikuid raiumata ja kokkuvedamata puid, mis vajavad täiendavat raiet. Raie käigus tuleb teha raiutavatest puudest etteantud sortimenti, see kokku vedada ja ladustada etteantud kohta. Tasustatakse raie tööd hankes küsitud ühikuhindades kokkuveetud ja ladustatud materjali mahu järgi. Raiutud metsamaterjali ei või jätta kokkuvedamata metsa, see tuleb kokkuvedada ja ladustada etteantud kohta.

Edasi tuleb teostada kändude juurimine ja freesimine (2,92 ha). Kännud juuritakse kogu trasside ulatuses sealt, kus kasvab tihe võsa ja peenmets ning mets. Võsaga kaetud aladel töödeldakse kraavi nõlva võimalusel freesimise teel. Kraavide nõlvadel tuleb kännud tasandada freesimise teel seal, kus sette eemaldamisel ei ole vajalik nõlvade korrigeerimiseks teostada kaevet, seda liivapinnastes olevatel kraavidel. Kändude freesimise puhul ei tohi kändude kõrgus olla üle 10cm. Juuritud kännud ja väljatulnud kivid tuleb paigutada trassi äärde nii, et ei tekiks katkematut valli, vahe tuleb jätta iga 25m tagant. Sette võib paigutada ka olemasoleva mulde taha, kuid see peab jääma sellest madalamale. Kraavi teepoolsed perved peavad olema töödeldud tasemel, mis võimaldab mehhaniseeritud hooldust.

Objektile on ette nähtud rekonstrueerida 6 truupi, 7 uue truubi ja 7 veeviimari (L=9 m) ehitamine. Lisaks 1 truup likvideeritakse. Plasttruubid rajatakse läbimõõduga 40sm ja 60sm, lisaks rajatakse 30sm veeviimarud. Plasttruubitorud peavad vastama ringjäikusele SN8, ISO 9969 ja olema seest siledaseinalised. Uute truupide vähim piki kalle peab olema 1%. Truupide nõutav eluiga peab olema 50a. Truubitorude maksimaalne paigaldusjärgne lubatud deformatsioon on 6%. Truupide paigaldamisel lähtuda maaparandusrajatiste tüüpjoonistest (2013). Truubitorud tuleb paigaldada vähemalt 15 cm liivalusele. Kinni aetav kaevik tuleb toru ümber korralikult 15-30 cm kihtidena tihendada. Truubi kohal peab tee muldkeha ja teekatendi kogupaksus olema Ø 30 ja 50 cm plasttruubil vähemalt 0,50 m ja Ø 60 cm plasttruubil 0,55 m.

Kõikidele truupidele on ette nähtud ehitada otsakutele kindlustised järgnevate tüüpotsakutega: 30sm ja 40sm MAO ning 60sm KOK. Otsakute rajamiseks truupidele tuleb kasutada nõlvust 1:1,5 ning järgida vastavaid tüüpjooniseid väljaandest „Maaparandusrajatiste tüüpjoonised“ (Tallinn 2013). KOK tüüpi otsakute ehitamisel tuleb kivikindlustuse alune kraavi nõlv süvistada, et peale kindlustuse ehitamist kindlustus ja nõlv oleksid ühes tasapinnas. KOK otsakute rajamisel ei kasutata geotekstiili kivide all. Otsakute ja nõlvade kindlustamisel võib kasutada hüdrokülvi, kuid see peab olema teostatud 50 päeva enne ehituse lõpptähtaega ja ehituse üle andes peab otsakul/kindlustusel kasvama ühtlane elujõuline haljastus.

Tähispostid tuleb paigaldada teealustele truupidele 16tk, vastavalt maaparanduse tüüpjoonistele. Tähispost paigaldada truubi sissevoolu ja väljavoolu kohale sõidutee serva. Tähispostid tuleb paigaldada mulde servast vähemalt 0,35m kaugusele ja sõidutee servast vähemalt 0,75m kaugusele.

Välja kaevatud vanad r/b truubitorud, betoonist otsakud tuleb rekonstrueeritavalt alalt ära vedada ja utiliseerida.

**Ahepalo tee** (1,99 km) rekonstrueeritakse algusega Rõuge – Vastse-Roosa kõrvalmaanteelt (25112) kuni kvartal RG196 eraldiseni 1. Tee lõppu, kvartalite RG196 ja RG197 vahelisele sihile, ehitatakse T-kujuline tagasipööramisekoht.

Ahepalo tee olemasolevad teekraavid rekonstrueeritakse. Ahepalo tee pk. 14 lastakse nõva metsa alla madalamasse osasse lahti. Olemasolev äravoolukraav pk. 17 rekonstrueeritakse ja lastakse metsa alla lahti maapinna madalamasse osasse.

Ahepalo teele ehitatakse katend laiusega 4,5m, kokku paksusega 30sm, millest teekate rajatakse 10cm purustatud kruusast (Pos 6) ja teealus rajatakse 20cm sorteeritud kruusast (Pos 4). Tee koguulatuses kasutatakse geotekstiili (deklareeritud tõmbetugevus MD/CMD ≥20 kN/m, mittekootud, tööiga 50 aastat). Ahepalo teele on ette nähtud mulde mahakaevet pk. 12 ning mahakaevatud pinnase vedu tee madalamatesse osadesse, teekraed likvideeritakse ning mulle töödeldakse profiili. Teemulle ehitatakse tüsedusega 20 cm juurde veetavast pinnasest (kruusliiv, filtr.m ≥0,5m/ööp).

Rõuge – Vastse-Roosa kõrvalmaantee km 2,858 ja Ahepalo tee ristumiskoht rekonstrueeritakse vastavalt Võru maakond Rõuge vald Väiku-Ruuga küla riigitee 25112 Rõuge – Vastse-Roosa km 2,858 ja Ahepalo tee, km 3,374 ja Saarlase-Heibri tee, km 3,394 ja Trolla-Heibri tee ristumiskohtade rekonstrueerimise põhiprojektile (Töö nr PP-22-01-03; Teelahendused OÜ).

Ahepalo tee lõppu pk. 25 ehitatakse T-kujuline tagasipööramisekoht TP-T vastavalt maaparandusrajatiste tüüpjooniste kataloogile (Tallinn 2019) kattega 10cm (purustatud kruusast (Pos 6)) 20cm kruusalusel (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). T-kujulise tagasipööramisekoha mulle rajatakse tüsedusega 20 cm juurde veetavast pinnasest (kruusliiv, filtr.m ≥0,5m/ööp).

Möödasõidukoht MS ehitatakse Ahepalo tee pk. 3 vastavalt maaparandusrajatiste tüüpjooniste kataloogile (Tallinn 2019) kattega 10cm (purustatud kruusast (Pos 6)) 20cm kruusalusel (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). Möödasõidukoha mulle rajatakse tüsedusega 20 cm juurde veetavast pinnasest (kruusliiv, filtr.m ≥0,5m/ööp).

Mahasõidukohad metsaalale rajatakse vastavalt maaparandusrajatiste tüüpjooniste kataloogile (Tallinn 2019) tüüp M3 (L=10m, R=10m). Mahasõidukohad M3 ehitatakse Kiruvere-Annuka-Liivaku teel tüsedusega 30cm (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). Mahasõidukohtade M3 mulded ehitatakse tüsedusega 20cm juurde veetavast pinnasest (kruusliiv, filtr.m ≥0,5m/ööp).

Teerajatiste otsad ehitada 2m ulatuses sujuvalt olemasoleva maapinnaga kokku.

**Trolla-Heibri tee** (1,79 km) rekonstrueeritakse algusega Rõuge – Vastse-Roosa kõrvalmaanteelt (25112) kuni ristumiseni Ahepalo teega.

Trolla-Heibri tee pk. 7 kraav 04 rekonstrueeritakse allavoolu 78m ja sissevool puhastatakse 33m ulatuses. Nõvad ehitatakse Trolla-Heibri teel pk. 4-6 ja pk. (16A)-18 ning suunatakse metsa.

Trolla-Heibri teele ehitatakse katend laiusega 4,5m, kokku paksusega 30sm, millest teekate rajatakse 10cm purustatud kruusast (Pos 6) ja teealus rajatakse 20cm sorteeritud kruusast (Pos 4). Tee kasutatakse pikettide vahemikus (22A)-15 ja 8-21 geotekstiili (deklareeritud tõmbetugevus MD/CMD ≥20 kN/m, mittekootud, tööiga 50 aastat) ja ülejäänud tee osas geokomposiit (PET või PP, Deklareeritud tõmbetugevus MD/CMD 50/50 kN/m + 120 gr, 5,0 m lai). Trolla-Heibri teele on ette nähtud mulde mahakaeve tee kõrgematelt osadelt ning mahakaevatud pinnase vedu tee madalamatesse osadesse, teealus töödeldakse buldooseriga ning mulle ehitatakse tüsedusega 20 cm. Pikettide vahemikus 19-18 juhitakse Trolla-Heibri tee eramaalt RMK maale: teemulle ja pöörderaadius ehitatakse juurde veetavast pinnasest (kruusliiv, filtr.m ≥0,5m/ööp) tüsedusega 20 cm.

Rõuge – Vastse-Roosa kõrvalmaantee km 3,374 ja Trolla-Heibri tee ristumiskoht rekonstrueeritakse vastavalt Võru maakond Rõuge vald Väiku-Ruuga küla riigitee 25112 Rõuge – Vastse-Roosa km 2,858 ja Ahepalo tee, km 3,374 ja Saarlase-Heibri tee, km 3,394 ja Trolla-Heibri tee ristumiskohtade rekonstrueerimise põhiprojektile (Töö nr PP-22-01-03; Teelahendused OÜ).

Ahepalo teelt Trolla-Heibri teele pk. 21 ehitatakse teede T-kujuline ristmik R-T vastavalt maaparandusrajatiste tüüpjooniste kataloogile (Tallinn 2019) kattega 10cm (purustatud kruusast (Pos 6)) 20cm kruusalusel (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). Teede T-kujulise ristmiku mulle rajatakse tüsedusega 20 cm juurde veetavast pinnasest (kruusliiv, filtr.m ≥0,5m/ööp).

Mahasõidukohad metsaalale rajatakse vastavalt maaparandusrajatiste tüüpjooniste kataloogile (Tallinn 2019) tüüp M3 (L=10m, R=10m). Mahasõidukohad M3 ehitatakse Trolla-Heibri teel tüsedusega 30cm (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). Mahasõidukohtade M3 mulded ehitatakse tüsedusega 20cm juurde veetavast pinnasest (kruusliiv, filtr.m ≥0,5m/ööp).

Mahasõidukohad M5 (L=5m, R=5m) rajatakse pikettidele 9 ja 11. Mahasõidukohad M5 ehitatakse Trolla-Heibri teel tüsedusega 30cm (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). Mahasõidukohtade M5 mulded ehitatakse tüsedusega 20cm juurde veetavast pinnasest (kruusliiv, filtr.m ≥0,5m/ööp).

Teerajatiste otsad ehitada 2m ulatuses sujuvalt olemasoleva maapinnaga kokku.

**Saarlase-Heibri tee** (0,21 km) uuendatakse algusega Rõuge – Vastse-Roosa kõrvalmaanteelt (25112) kuni kvartal RG204 eraldiseni 1, kuhu ehitatakse T-kujuline tagasipööramisekoht.

Saarlase-Heibri teele ehitatakse kate laiusega 4,0m ja uuendatakse 10cm paksuselt purustatud kruusaga (Pos 6).

Rõuge – Vastse-Roosa kõrvalmaantee km 3,374 ja Saarlase-Heibri tee ristumiskoht rekonstrueeritakse vastavalt Võru maakond Rõuge vald Väiku-Ruuga küla riigitee 25112 Rõuge – Vastse-Roosa km 2,858 ja Ahepalo tee, km 3,374 ja Saarlase-Heibri tee, km 3,394 ja Trolla-Heibri tee ristumiskohtade rekonstrueerimise põhiprojektile (Töö nr PP-22-01-03; Teelahendused OÜ).

Saarlase-Heibri tee lõppu pk. 2 ehitatakse T-kujuline tagasipööramis koht TP-T vastavalt maaparandusrajatiste tüüpjooniste kataloogile (Tallinn 2019) kattega 10cm (purustatud kruusast (Pos 6)) 20cm kruusalusel (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). T-kujulise tagasipööramisekoha mulle rajatakse tüsedusega 20 cm juurde veetavast pinnasest (kruusliiv, filtr.m ≥0,5m/ööp).

Teerajatiste otsad ehitada 2m ulatuses sujuvalt olemasoleva maapinnaga kokku.

**Marjamäe tee** (0,16 km) ehitatakse algusega Saarlasõ – Kääraku kõrvalmaanteelt (25143) kuni kvartal RG213 eraldiseni 23, kuhu ehitatakse T-kujuline tagasipööramisekoht.

Marjamäe teele ehitatakse katend laiusega 4,5m, kokku paksusega 30sm, millest teekate rajatakse 10cm purustatud kruusast (Pos 6) ja teealus rajatakse 20cm sorteeritud kruusast (Pos 4). Tee koguulatuses kasutatakse geotekstiili (deklareeritud tõmbetugevus MD/CMD ≥20 kN/m, mittekootud, tööiga 50 aastat). Ahepalo teele on ette nähtud mulde mahakaevet pk. 12 ning mahakaevatud pinnase vedu tee madalamatesse osadesse, teekraed likvideeritakse ning mulle töödeldakse profiili. Teemulle ehitatakse tüsedusega 20 cm juurde veetavast pinnasest (kruusliiv, filtr.m ≥0,5m/ööp).

Teele on ette nähtud mulde mahakaeve tee kõrgemalt osalt pk. 1 ning mahakaevatud pinnase vedu tee madalamasse osasse, teealus töödeldakse buldooseriga ning mulle ehitatakse tüsedusega 20 cm.

Saarlasõ – Kääraku kõrvalmaantee km 1,834 ja Marjamäe tee ristumiskoht ehitatakse vastavalt Võru maakond Rõuge vald Viitina küla riigitee 25143 Saarlasõ-Kääraku km 1,834 ja Marjamäe tee ristumiskoha rekonstrueerimise põhiprojektile (Töö nr PP-22-01-04; Teelahendused OÜ).

Marjamäe tee lõppu pk. (2A) ehitatakse T-kujuline tagasipööramis koht TP-T vastavalt maaparandusrajatiste tüüpjooniste kataloogile (Tallinn 2019) kattega 10cm (purustatud kruusast (Pos 6)) 20cm kruusalusel (sorteeritud kruusast (Pos 4)) geotekstiilil (deklareeritud tõmbetugevus MD/CMD ≥20 kN/m, mittekootud, tööiga 50 aastat). T-kujulise tagasipööramisekoha mulle rajatakse tüsedusega 20 cm kohalikust pinnasest (teemulde töötlemisel ja buldooserdamisel saadud pinnas).

Teerajatiste otsad ehitada 2m ulatuses sujuvalt olemasoleva maapinnaga kokku.

Riigitee 25112 Rõuge - Vastse-Roosa km 2,858 ja Ahepalo tee, km 3,374 ja Saarlase-Heibri tee, km 3,394 ja Trolla-Heibri tee ning riigitee 25143 Saarlasõ-Kääraku km 1,834 ja Marjamäe tee ristumiskohtade kohad on

* Ahepalo tee – riigiteelt nr 25112 Rõuge - Vastse-Roosa km km 2,858 paremale;
* Saarlase-Heibri tee – riigiteelt nr 25112 Rõuge - Vastse-Roosa km km 3,374 vasakule;
* Trolla-Heibri tee – riigiteelt nr 25112 Rõuge - Vastse-Roosa km km 3,394 paremale.
* Marjamäe tee – riigiteelt nr 25143 Saarlasõ-Kääraku km 1,834 paremale.

Ahepalo tee uus mahasõit ehitatakse riigitee nr 25112 Rõuge - Vastse-Roosa km 2,858 olemasolevaga samale kohale riigiteega täisnurga all. Mahasõidukoha ümber on ca 10 cm paksune huumuskiht ja aluspinnaseks on liiv. Teepeenrad on rohtunud. Piki põhiteed asuvad kohati olemasolevad külgkraavid/madalad nõvad. Olemasolevad truubid ristumiskoha piirkonnas puuduvad. Ristumiskohas olemasolevad tehnovõrgud puuduvad.

Saarlase-Heibri tee uus mahasõit ehitatakse riigitee nr 25112 Rõuge - Vastse-Roosa km 3,374 olemasolevaga samale kohale riigiteega täisnurga all. Mahasõidukoha ümber on ca 20 cm paksune huumuskiht ja aluspinnaseks on liiv. Teepeenrad on rohtunud. Piki põhiteed asuvad kohati olemasolevad külgkraavid/madalad nõvad. Mahasõidukohal asub olemasolev Ø500mm betoontruup. Ristumiskohal asub olemasolev Elektrilevi OÜ madalpinge elektriõhuliin.

Trolla-Heibri tee uus mahasõit ehitatakse riigitee nr 25112 Rõuge - Vastse-Roosa km 3,394 kohale, mis on viidud vastasasuva Saarlase-Heibri teega (nr 6970332) nihkesseja rajatakse riigiteega täisnurga all. Mahasõidukoha ümber on ca 20 cm paksune huumuskiht ja aluspinnaseks on liiv. Teepeenrad on rohtunud. Piki põhiteed asuvad kohati olemasolevad külgkraavid/madalad nõvad. Mahasõidukohal asub olemasolev Ø500mm betoontruup. Ristumiskohal asub olemasolev Elektrilevi OÜ madalpinge elektriõhuliin.

Marjamäe tee uus mahasõit ehitatakse riigitee nr 25143 Saarlasõ-Kääraku km 1,834 olemasolevaga samale kohale. Ristumiskoht rajatakse riigiteega täisnurga all. Mahasõidukoha ümber on ca 15 cm paksune huumuskiht ja aluspinnaseks on liivsavi. Teepeenrad on rohtunud. Olemasolevad kraavid ja truubid ristumiskoha piirkonnas puuduvad. Teisel pool põhiteed asub ELA SA sidetrass.

Ahepalo tee ja Saarlase-Heibri tee mahasõiduteed rajatakse 18 m ulatuses riigitee katte servast a/b kattega ning edasi 13 m kruuskattega. Trolla-Heibri tee mahasõidutee rajatakse 18 m ulatuses riigitee katte servast a/b kattega ning edasi 15 m kruuskattega. Marjamäe tee mahasõidutee rajatakse 31 m ulatuses riigitee katte servast kruuskattega. Ristumiskohtade pikikalle Ahepalo teel, Saarlase-Heibri teel ja Trolla-Heibri teel on 1,5%. Juurdepääsuteele on ettenähtud kahepoolse põikkaldega 2,5%-ne a/b kate ning 3,0%-ne kahepoolse põikkaldega kruuskate. Marjamäe teel rajatakse pikikalle 1,5% ja 3,0%-ne kahepoolse põikkaldega kruuskate.

Juurdepääsutee A/B kate rajatakse järgmiselt:

* Tihe asfaltbetoon AC 16 surf h=9cm
* Killustikalus kiilumismeetodil fr 32/63 h=20cm
* Geotekstiil (Deklareeritud tõmbetugevus MD/CMD ≥20 kN/m, 5,0 m lai)
* Dreenkiht (dreenivus minimaalselt 1m/ööp) h=min20cm
* Aluspinnas – liiv

Juurdepääsutee kruus kate rajatakse järgmiselt:

* Purustatud kruuskate (fr 0/32 pos nr 6) h=12cm
* Sorteeritud kruusalus (fr 0/64 pos nr 4) h=min20cm
* Geotekstiil (Deklareeritud tõmbetugevus MD/CMD ≥20 kN/m, 5,0 m lai)
* Täitepinnas (dreenivus minimaalselt 0,5m/ööp) h=min20cm
* Aluspinnas – liiv, liivsavi

Ahepalo tee ristumiskohal on kohati külgkraavid. Mahasõidutee alla rajatakse uus Ø400mm plasttruup. Uued kraavid tuleb kaevata ja olemasolevad kraavid tuleb puhastada/süvistada vastavalt plaanilahenduses näidatud ulatuses.

Saarlase-Heibri tee ristumiskohal on kohati külgkraavid ja Ø500 betoontruup. Olemasolev mahasõidu Ø500 betoontruup on ettenähtud likvideerida. Mahasõidutee alla rajatakse uus Ø400mm plasttruup. Uued kraavid tuleb kaevata ja olemasolevad kraavid tuleb puhastada/süvistada vastavalt plaanilahenduses näidatud ulatuses. Kraavipõhi tuleb kindlustada jäme killustikuga h=15cm (Kraavide ja nõlvade kindlustamine, tüüp I).

Trolla-Heibri tee ristumiskohal on kohati külgkraavid ja Ø500 betoontruup. Olemasolev mahasõidu Ø500 betoontruup on ettenähtud likvideerida. Mahasõidutee alla rajatakse uus Ø400mm plasttruup. Uued kraavid tuleb kaevata ja olemasolevad kraavid tuleb puhastada/süvistada vastavalt plaanilahenduses näidatud ulatuses. Kraavipõhi tuleb kindlustada jäme killustikuga h=15cm (Kraavide ja nõlvade kindlustamine, tüüp I). Truubile ehitatakse kivisillutisotsakud (tüüp KOK) vastavalt maaparanduses kasutatavatele tüüpjoonistele 2013 aastast. Truubi sisse- ja väljavoolud tuleb kindlustada munakivisillutisega, sisse ja väljavoolu kohal ka kraavi põhjad – antud tööd kuuluvad lahutamatu osana truupide ehituse juurde ning ei leia kajastamist eraldi mahtudes.

Marjamäe tee olemasolevad kraavid tuleb puhastada ja uued kraavid tuleb kaevata vastavalt plaanilahenduses näidatud ulatuses.

Ristumiskohtadele paigaldatakse liiklusmärgid nr 221 "Anna teed" komplekt koos eelteavitusmärgiga 221+811, liiklusmärk nr 644 "Tee nimetus" (2tk) ja liiklusmärk nr 341 "Massipiirang" komplekt koos lisateatetahvliga 891b "Välja arvatud RMK loal".

Ehitusobjektil peab kogu ehituse aja olema tagatud ajakohane ajutine liikluskorraldus vastavalt teostatavatele töödele tuleb paigaldada teedele ajutised liiklusmärgid nr 158 „Teetööd“, nr 331 „Sissesõidu keeld”, nr 552 „Umbtee” ja avalikult kasutatavatel teedel tööde tegemiseks nõutavad liiklusskeemi kohased märgid ning lisaks kõik muud juhtumi põhised vajalikud ajutised liiklusmärgid;

Hankes tehtud muudatused võrreldes projektiga:

Ehituses kasutatakse erinevalt projektis toodud järgmisi erisusi:

1. Projektis toodud truubi otsakute ehitamisel, nõlvade kindlustamisel jm. võib kasutada ainult erosioonitõkke matti, mis koosneb 100% kookoskiududest (350 g/m2) ja mille siduselemendiks on jute nöör/võrk. Kasutatav erosioonitõkke matti peab koosnema 100% biolagunevast materjalist, mille eluiga on vähemalt 2 aastat. **Erosioonitõkke matid, mis sisaldavad plastist sidusnööre/võrkusid on keelatud.**
2. Otsakute ja nõlvade kindlustamisel võib kasutada hüdrokülvi, kuid see peab olema teostatud **50 päeva** enne ehituse lõpptähtaega ja ehituse üle andes peab otsakul/kindlustusel **kasvama ühtlane elujõuline haljastus.**
3. Projektis toodud truubi otsakute ja kivikindlustuste ehitamisel **on keelatud geotekstiilide kasutamine** kivikindlustuste kivide all.
4. Projektis toodud teealuse (kruus fr 0/63 mm (Pos 3)) on täpsustatud sorteeritud kruusa positsioon nr 4 (Tee ehitamise kvaliteedi nõuded (Majandus- ja taristuministri 03.08.2015 määrus nr 101) Lisas 10.). Teealuse ehitusel kasutatav labori poolt deklareeritud sorteeritud kruus positsioon nr 4 terastikuline koostis võib hälbida terastikulisest koostisest Maanteeameti „Killustikust katendikihtide ehitamise juhis“ MA 2016-012 järgi esitatud hälvete võrra järgmiselt:

|  |  |  |  |  |  |  |
| --- | --- | --- | --- | --- | --- | --- |
|  | Sõela ava, mm | | | | | |
| 1 | 2 | 4 | 8 | 16 | 31,5 |
| Hälve sõelal, massi-% | | | | | |
| Positsioon 4 | +/-5 | +/-5 | +/-7 | +/-7 | +/-8 | +/-8 |

Töö tehniliseks aluseks on **Laanekraav OÜ** poolt koostatud „Heibri teede rekonstrueerimise ja ehitamise projekt“ (Lisa 4 – Projekt) ja asjakohastel juhtudel sellest projektist erinevuste kohta hankedokumentides esitatud täpsustused.

Tööde teostamine peab olema vastavuses Maaparandusseadusega ja Ehitusseadustikuga ning kooskõlas maaparandushoiutöödele ja teehoiutöödele esitatavate nõuetega. Ehitustöid tuleb teostada lähtudes Maaparandussüsteemi ehitamise täpsematest nõuetest (Põllumajandusministri 28.03.2019 määrus nr 38), Tee ehitamise kvaliteedinõuetest (Majandus- ja taristuministri 03.08.2015 määrus nr 101) ja Metsatee seisundi kohta esitatavatest nõuetest (Keskkonnaministri 11.06.2015 määrus nr 34) Tööde vastuvõtmisel lähtutakse RMK metsaparanduse ehitus- ja remonttööde vastuvõttu eeskirjast.

NB! Ehitaja peab objekti ehituse käigus tagama ehituses kasutatavate juurdepääsu teede nõuetekohase sõidetavuse, vajadusel teid remontima ja teostama tolmutõrjet ning ehituse lõppedes taastama kasutatud teedel ehituse eelse olukorra.

Ehitusobjektile tarnitavad looduslikud ehitusmaterjalid (liiv, kruus, paekivi) võivad pärineda vaid kehtiva kaevandamisloaga kaevandustest. Töövõtja peab esitama hankijale pärast tööde valmimist ja enne objekti üleandmist koos ehitusobjekti dokumentatsiooniga elektrooniliselt töödeldaval vormil aruande, milles näitab ära, millistest kaevandustest ta looduslikke ehitusmaterjale hankis ja millises koguses. Ehitusobjektile tarnitavate looduslike ehitusmaterjalide all ei peeta silmas objektil kohapeal tööde teostamise käigus kaevetööde tulemusel saadavat looduslikku ehitusmaterjali, mida kasutatakse samal objektil kohapeal.

Iga viidet, mille hankija teeb riigihanke alusdokumentides mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb riigihanke alusdokumentides ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.

Objektiga on võimalik tutvuda: metsaparandaja Meris Süsta, tel: 5064594, e-mail: [meris.susta@rmk.ee](mailto:meris.susta@rmk.ee).

**NB! Objektiga tutvumisel kohapeal ei võeta vastu riigihanget puudutavaid küsimusi ega anta vastuseid.**

Töövõtja peab esitama Tellijale peale hankelepingu sõlmimist, kuid enne tööde alustamist tingimusteta, tagasivõtmatu ja Tellija esimesel nõudmisel sissenõutava võlaõigusseaduse §-le 155 vastava krediidi- või finantseerimisasutuse või kindlustusandja garantiikirja (10% hankelepingu sõlmimise aluseks olnud eduka pakkumuse maksumusest) EUR suurusele summale oma kõikide lepingust järgsete tulenevate kohustuste nõuetekohase ja tähtaegse täitmise tagamiseks. Garantiikirjas peab garantii saajaks olema märgitud RMK ning garantii peab kehtima kogu hankelepingu kehtivuse ajal ja hankelepingust järgsete tööde tulenevate tööde tegeliku teostamise perioodil ja sellele lisaks veel kaks (2) kuud, sõltumata hankelepingus näidatud hankelepingu kehtivuse ajast. Hankelepingu täitmise tähtaja pikendamise, Tellija poolt Töövõtjale tööde teostamiseks täiendava tähtaja andmise või muul viisil hankelepingust tulenevate tööde teostamise tähtaja pikenemise korral peab töövõtja garantii kehtivust vastavalt pikendama. Garantii kehtivuse õigeaegne ja kohane pikendamine on Töövõtja riisiko. Pangagarantiid võib asendada garantiisumma deponeerimine Tellija pangakontole kogu hankelepingu kohaste tööde tegeliku teostamise perioodiks (deponeeritud summa pealt Tellija intressi ei maksa).

## 7. Pakkumuse hinna ja eseme väljendamise viis ja hindamiskriteeriumid

7.1. Pakkuja esitab hankedokumentide Lisa 1 – Hinnapakkumuse vormi. ERHR süsteemis märgib pakkuja ainult Lisa 1 – Hinnapakkumuse vormilt pakkumuse maksumuse kokku ilma käibemaksuta. Juhul kui need maksumused erinevad teineteisest, loeb hankija õigeks Lisa 1 – Hinnapakkumuse vormil pakutud pakkumuse maksumust, eeldusel, et ei esine arvutusvigu.

7.2. Hankija hindab pakkumusi lähtuvalt nende maksumusest. Madalaima väärtusega pakkumus saab maksimaalse arvu punkte. Teised pakkumused saavad punkte arvutades valemiga: "osakaal" - ("pakkumuse väärtus" - madalaim väärtus") / "suurim väärtus" \* "osakaal".

7.3. Hankija tunnistab edukaks pakkumuste hindamise kriteeriumide kohaselt majanduslikult soodsaima pakkumuse. Hankija arvestab majanduslikult soodsaima pakkumuse väljaselgitamisel ainult pakkumuse maksumust ja tunnistab edukaks kõige madalama maksumusega (suurima punktisummaga) pakkumuse hankeosades eraldi.

7.4. Kui võrdselt madalaima maksumusega (suurima punktisummaga) pakkumuse on esitanud rohkem kui üks pakkuja, siis heidetakse pakkujate vahel liisku. Liisuheitmise koht ja ajakava teatatakse eelnevalt pakkujatele ning nende volitatud esindajatel on õigus viibida liisuheitmise juures.

7.5. Lisa 1 - Hinnapakkumuse vormil esitab pakkuja hankija poolt ettevalmistatud jaotiste kaupa hankega tellitavate ehitustööde ja materjalide ühikuhinnad ning maksumused. Ühegi kuluartikli (ehitustöö, materjali) maksumust, mis on hinnapakkumuse vormil eraldi reana kirjeldatud, ei või esitada otseselt või kaudselt mõne teise rea kuluartikli all (pakkuja ei tohi subsideerida kuluartiklit mõne teise kuluartikli arvelt), kui seda ei ole otseselt või kaudselt hankedokumentides ja/või hinnapakkumuse vormil nõutud või osundatud. Hankija kontrollib oma äranägemisel pakutavate hindade ja maksumuste õigsust ja põhjendatust ning võib otsustada tagasi lükata pakkumuse, milles on selle nõude vastu eksitud.

## 8. Hankija sätestatud tingimused hankelepingu sõlmimisel

8.1. Hankelepinguga ei võrdsustata edukaks tunnistatud pakkumust, vaid sõlmitakse eraldi dokumendina hankeleping.

8.2. Hankija soovib hankelepingu sõlmida mõislikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist.

## 9. Märkus selle kohta, millisel juhul hankija jätab endale võimaluse lükata tagasi kõik pakkumused

Hankija jätab endale võimaluse tagasi lükata kõik pakkumused, kui:

9.1. kõigi pakkumuste või vastavaks tunnistatud pakkumuste maksumused ületavad hanke teostamiseks ettenähtud summa või kui kõik pakkumused on hankija jaoks muul moel ebamõistlikult kallid;

9.2. kui hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;

9.3. kui langeb ära vajadus hanke järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt investeeringute eelarve muutmisest.

## 10. Hankedokumentide lisad

Hankedokumendid koosnevad käesolevast hankedokumentide põhitekstist ning järgmistest lisadest:

10.1. Lisa 1 – Hinnapakkumuse vorm

10.2. Lisa 2 – Hankelepingu vorm

10.3. Lisa 3 – Pakkumuses kasutatavad vormid

10.4. Lisa 4 – Projekt